05/08/2014 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Resolución pola que se autoriza administrativamente e se aproba o proxecto de execución modificado de proxecto de subestación 220/66 kV en Ponte Olveira, situado no concello de Mazaricos e promovido por Ferroatlántica, SAU (Exp. IN407A 2013/214-1)

Resolución do 21 de xullo de 2014, da Dirección Xeral de Enerxía e Minas, pola que se autoriza administrativamente e se aproba o proxecto de execución da infraestrutura eléctrica denominada MODIFICADO DE PROXECTO DE SUBESTACIÓN 220/66 KV 1X40 MVA EN PONTE OLVEIRA, situada no termo municipal de Mazaricos (A Coruña) e promovida por Ferroatlántica SAU (expediente: IN407A 2013/214-1). Logo de examinar o expediente instruído a pedimento de Ferroatlántica SAU, con enderezo para os efectos de notificación no Paseo de la Castellana, 259, D, 49.ª planta - 28046 Madrid, resultan os seguintes ANTECEDENTES DE FEITO Primeiro. –O 06/11/2006 a Dirección Xeral de Industria, Enerxía e Minas ditou resolución pola que se autorizou administrativamente e se aprobou o proxecto de execución da subestación eléctrica Ponte Olveira 220/66 kV 1x40 MVA, no termo municipal de Mazaricos (A Coruña) e promovida por Ferroatlántica SL (expediente IN407A 2005/254-1). Non obstante, esta subestación eléctrica non se chegou a executar. Segundo. –O 04/10/2013 Ferroatláncia SAU presentou solicitude de autorización administrativa e aprobación do proxecto de execución denominado “Modificado de proxecto de subestación 220/66 kV 1x40 MVA en Ponte Olveira”, acompañada da preceptiva documentación á que fai referencia o Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica. Segundo consta nesta solicitude, e no proxecto de execución presentado, as esixencias derivadas do cambio de emprazamento da Nova Central Hidroeléctrica Ponte Olveira II, obrigan a realizar lixeiras modificacións respecto ao proxecto orixinal (ao que se fai referencia no antecedente de feito primeiro desta resolución), na distribución inicialmente prevista para a súa execución. Estes cambios afectan principalmente ao emprazamento e, polo tanto, distribución en planta da subestación, obrigando a realizar axustes no alcance da obra civil prevista, non véndose afectada a parte electromecánica do proxecto orixinal. As características técnicas da Subestación Eléctrica obxecto do proxecto de execución “Modificado de proxecto de subestación 220/66 kV 1x40 MVA en Ponte Olveira” son as seguintes: ● A subestación proxectada sitúase na parcela pertencente á central hidroeléctrica da Ponte Olveira, dentro do termo municipal de Mazaricos (A Coruña). A totalidade da subestación (zona 66 kV e zona 220 kV) sitúase en terreos propiedade de Ferroatlántica SAU. ● Parque intemperie convencional en 220 kV situado fronte á fachada da central hidroeléctrica, en dous niveis: o primeiro nivel (cota +238) estará composto por dúas chegadas de liña e un embarrado en 220 kV; o nivel superior (cota +244) conterá unha posición de transformador en 220 kV e o transformador de potencia 220/66 kV de 40 MVA para dar servizo aos complexos hidroeléctricos actuais de Fervenza e A Ponte Olveira e, no futuro, ás súas ampliacións denominadas Fervenza II, A Ponte Olveira II e tamén ao salto de Novo Castrelo. ● Caseta de control e monitorización, de planta rectangular 7,00x3,00 m 2 e 3,00 de altura útil, na cal se situarán os cadros de proteccións, cadro de servizos auxiliares e armario de baterías. ● Parque de intemperie a 66 kV localizado na actual situación da subestación da central da Ponte Olveira. Instalaranse catro módulos compactos PASS M00 para conexión das liñas procedentes das centrais hidroeléctricas de Novo Castrelo, Fervenza e A Ponte Olveira conectados por medio de embarrado de 66 kV con medida de tensión. ● Transformador elevador 66/30 kV no parque intemperie de 66 kV para elevar a tensión da liña de evacuación da central hidroeléctrica de Fervenza (30kV) antes da conexión ao módulo PASS. ● A obra civil inclúe: – Demolición de construcións existentes e desmontaxe da actual Subestación 6/66 kV da Central Hidroeléctrica A Ponte Olveira. – Acondicionamento de accesos. – Construción de sala de control en edificio prefabricado de 7,00x3,00 m 2 e 3 m de altura útil. – Urbanización da parcela. – Cimentación de aparellaxe e bancadas de transformadores. – Instalación de estruturas aparellaxe eléctrica. – Construción de canalizacións e canles para cables. – Construción de rede de drenaxes. – Tendido de rede de terras. ● Instalacións eléctricas proxectadas: – Dúas chegadas de liña de 220 kV con seccionamento. – Unha posición de transformador de 220 kV. – Un transformador de potencia 220/66 kV, cunha potencia de 40 MVA. – Unha posición de transformador en 66 kV (tipo compacto, PASS M00). – Tres posicións de 66 kV para a LAT 66 kV das centrais da Ponte Olveira + A Ponte Olveira I, Fervenza I + Fervenza II e Novo Castrelo (tipo compacto, PASS M00). – Un transformador de potencia 66/30 kV cunha potencia de 12,5 MVA para elevar a tensión da LAT da central hidroeléctrica de Fervenza. – Unha posición de transformador en 30 kV para a conexión da liña procedente da central hidroeléctrica de Fervenza mediante a instalación de celas con 36 kV como tensión máxima asignada e illamento ao aire. Terceiro. –O 09/01/2014 a Xefatura Territorial da Coruña da Consellería de Economía e Industria (en adiante, Xefatura Territorial) trasladou unha separata técnica do dito proxecto de execución (Modificado de proxecto de subestación 220/66 kV 1x40 MVA en Ponte Olveira ) ao organismo Augas de Galicia, na súa calidade de organismo con bens e dereitos afectados, para os efectos de obter o seu informe ao respecto. Este organismo emitiu informe, con data 11/03/2014, no que sinala que as obras son perfectamente viables, sen prexuízo do que resulte da tramitación ordinaria do procedemento de autorización que debe instar o interesado ante o dito organismo. O 23/042014 Ferroatlántica SAU presentou a súa conformidade con este informe. Cuarto. –O 18/10/2013 a Xefatura Territorial ditou resolución pola que se someteu a información pública a petición de autorización administrativa da citada infraestrutura eléctrica (Modificado de proxecto de subestación 220/66 kV 1x40 MVA en Ponte Olveira); que se publicou no Diario Oficial de Galicia do 18/03/2014 e no Boletín Oficial da Provincia da Coruña do 21/02/2014. Durante o período en que o devandito proxecto se someteu ao trámite de información pública non se presentaron alegacións. Quinto. –O 20/05/2014 a Xefatura Territorial emitiu informe favorable sobre a autorización administrativa e a aprobación do proxecto de execución da citada infraestrutura eléctrica (Modificado de proxecto de subestación 220/66 kV 1x40 MVA en Ponte Olveira). FUNDAMENTOS DE DEREITO Primeiro. –A Dirección Xeral de Enerxía e Minas é competente para resolver este expediente con fundamento no Estatuto de Autonomía de Galicia; no Real decreto 2563/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia en materia de industria, enerxía e minas; no Decreto 132/1982, do 4 de novembro, sobre asunción de competencias en materia de industria, enerxía e minas e a súa asignación á Consellería de Industria, Enerxía e Comercio; no Decreto 235/2012, do 5 de decembro, polo que se fixa a estrutura orgánica da Vicepresidencia e das consellerías da Xunta de Galicia; no Decreto 110/2013, do 4 de xullo, polo que se establece a estrutura orgánica da Consellería de Economía e Industria; no Decreto 36/2001, do 25 de xaneiro, polo que se establecen os órganos competentes para a resolución dos procedementos de autorización de instalacións eléctricas que sexan competencia da Comunidade Autónoma de Galicia; en relación coa Lei 24/2013, do 26 de decembro, do sector eléctrico; co Real decreto 1955/2000, do 1 de decembro, polo que se regulan as actividades de transporte, distribución, comercialización, subministración e procedementos de autorización de instalacións de enerxía eléctrica; e coa Lei 30/1992, do 26 de novembro, de réxime xurídico das Administracións públicas e do procedemento administrativo común. Segundo. –No expediente instruído para o efecto cumpríronse os trámites establecidos no Título VII do Real decreto 1955/2000, do 1 de decembro, que resulta de aplicación conforme ao disposto nas Disposicións Transitorias primeira e segunda da Lei 24/2013, do 26 de decembro, do sector eléctrico. De conformidade co que antecede e no exercicio das competencias que ten atribuídas, a Dirección Xeral de Enerxía e Minas RESOLVE 1. Autorizar administrativamente a infraestrutura eléctrica denominada “MODIFICADO DE PROXECTO DE SUBESTACIÓN 220/66 KV 1X40 MVA EN PONTEOLVEIRA”, situada no termo municipal de Mazaricos e promovida por Ferroatlántica SAU.2. Aprobar o proxecto de execución da infraestrutura eléctrica que se cita. Todo isto con suxeición ás seguintes condicións: Primeira. –A infraestrutura eléctrica que se autoriza terá que realizarse de acordo coas especificacións e planos que figuran no proxecto presentado pola empresa promotora Ferroatlántica SAU, asinado polo enxeñeiro técnico industrial Ángel V. Argiz Fernández (colexiado n.º 387 do Colexio Oficial de Enxeñeiros Técnicos Industriais da Coruña) e visado por este colexio con n.º 2412/13 e data 12/09/2013, e no que figura un orzamento de 1.455.737,00 euros. Segunda. –O peticionario asegurará o mantemento e a vixilancia correcta das instalacións durante a construción e despois da súa posta en servizo, co fin de garantir que en todo momento se manterán as condicións regulamentarias de seguridade. Terceira. –En todo momento deberase cumprir canto establecen os regulamentos técnicos de aplicación, así como demais normativas e directrices vixentes aplicables. Cuarta. –Para introducir modificacións nas instalacións que afecten a datos básicos do proxecto será necesaria autorización previa da Dirección Xeral de Enerxía e Minas. Non obstante, a Xefatura Territorial poderá autorizar as modificacións de detalle do proxecto que resulten procedentes, debendo comunicar á dita dirección xeral todas as resolucións que dite en aplicación da citada facultade. Quinta. –O prazo para a posta en marcha das instalacións que se autorizan será de doce meses, contados a partir da data da última autorización administrativa necesaria para a súa execución. Unha vez construídas estas instalacións, a empresa promotora deberá presentar a solicitude de posta en servizo ante a Xefatura Territorial, quen deberá estendela tras as comprobacións técnicas que considere oportunas. Sexta. –A administración reserva para si o dereito a deixar sen efecto esta autorización por incumprimento das condicións estipuladas, pola facilitación de datos inexactos ou por calquera outra causa legal ou regulamentaria que así o prevexa. Sétima. –Esta autorización outórgase sen prexuízo de terceiros e independentemente das autorizacións, licencias ou permisos de competencia municipal, provincial ou outros necesarios para a realización das obras das instalacións autorizadas. Contra a presente resolución, que non é definitiva en vía administrativa, cabe interpoñer recurso de alzada ante o conselleiro de Economía e Industria no prazo dun mes contado a partir do día seguinte ao da notificación ou publicación desta resolución, sen prexuízo de que os interesados poidan interpoñer calquera outro recurso que estimen pertinente. Santiago de Compostela, 21 de xullo de 2014. O director xeral de Enerxía e Minas Ángel Bernardo Tahoces